Edizzjoni Provviżorja
SENTENZA TAL-QORTI TAL-ĠUSTIZZJA (Awla Manja)
17 ta’ Marzu 2026 (*)
“Rinviju għal deċiżjoni preliminari – Spazju ta’ libertà, sigurtà u ġustizzja – Kooperazzjoni ġudizzjarja f’materji kriminali – Regolament (UE) 2018/1805 – Artikolu 1(1) u (4) – Ordni ta’ konfiska adottata fil-kuntest ta’ proċeduri kriminali – Il-punt 2 u l-punt 3(a) u (d) tal-Artikolu 2 – Konfiska marbuta ma’ reat, iżda mingħajr kundanna definittiva – Ordni ta’ konfiska ordnata f’sentenza ta’ liberazzjoni li tikkonstata li l-proprjetà li għandha tiġi kkonfiskata tikkostitwixxi r-rikavat ta’ reat differenti minn dak li wassal għal din is-sentenza u li fiha pparteċipaw persuni oħra minbarra l-imputati liberati – Assenza ta’ att tal-akkuża kontra dawn il-persuni – Artikolu 19(1)(h) – Raġunijiet għan-nuqqas ta’ rikonoxximent u għan-nuqqas ta’ eżekuzzjoni ta’ ordnijiet ta’ konfiska – Sitwazzjonijiet eċċezzjonali fejn ikun hemm raġunijiet serji sabiex wieħed jemmen, abbażi ta’ elementi speċifiċi u oġġettivi, li l-eżekuzzjoni tal-ordni ta’ konfiska tinvolvi, fiċ-ċirkustanzi partikolari tal-każ, ksur manifest ta’ dritt fundamentali stabbilit fil-Karta tad-Drittijiet Fundamentali tal-Unjoni Ewropea – Artikolu 47 tal-Karta tad-Drittijiet Fundamentali – Dritt għal rimedju effettiv u drittijiet tad-difiża – Assenza ta’ użu ta’ rimedji effettivi fl-Istat Membru emittenti”
Fil-Kawża C‑8/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Visoki kazneni sud (il-Qorti Kriminali tal-Appell, il-Kroazja), permezz ta’ deċiżjoni tal‑4 ta’ Ottubru 2023, li waslet fil-Qorti tal-Ġustizzja fid‑9 ta’ Jannar 2024, fil-proċeduri kriminali kontra
D. d.o.o.,
fil-preżenza ta’:
Županijsko državno odvjetništvo u Zagrebu
IL-QORTI TAL-ĠUSTIZZJA (Awla Manja),
komposta minn K. Lenaerts, President, M. T. von Danwitz, Viċi President, K. Jürimäe, C. Lycourgos, I. Jarukaitis, M. Condinanzi u F. Schalin, Presidenti ta’ Awla,
S. Rodin, E. Regan (Relatur), N. Piçarra, N. Jääskinen, D. Gratsias, B. Smulders, S. Gervasoni u N. Fenger, Imħallfin,
Avukat Ġenerali: J. Richard de la Tour,
Reġistratur: M. Longar, Amministratur,
wara li rat il-proċedura bil-miktub u wara s-seduta tat‑3 ta’ Frar 2025,
wara li kkunsidrat l-osservazzjonijiet ippreżentati:
–        għaz-Županijsko državno odvjetništvo u Zagrebu, minn S. Blažević, bħala aġent,
–        għall-Gvern Kroat, minn G. Vidović Mesarek, bħala aġent,
–        għall-Gvern Sloven, minn A. Dežman Mušič, bħala aġent,
–        għall-Kummissjoni Ewropea, minn R. Mrljić, J. Vondung u I. Zaloguin, bħala aġenti,
wara li semgħet il-konklużjonijiet tal-Avukat Ġenerali, ippreżentati fis-seduta tat‑12 ta’ Ġunju 2025,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tal-Artikolu 1(2) u tal-punti 3 u 10 tal-Artikolu 2 tar-Regolament (UE) 2018/1805 tal-Parlament Ewropew u tal-Kunsill tal‑14 ta’ Novembru 2018 dwar ir-rikonoxximent reċiproku ta’ ordnijiet ta’ ffriżar u ordnijiet ta’ konfiska (ĠU 2018, L 303, p. 1), kif ukoll tal-Artikolu 47 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”).
2         Din it-talba tressqet fil-kuntest ta’ appell ippreżentat minn D. d.o.o. (iktar ’il quddiem il-“kumpannija D.”), stabbilita fil-Kroazja, sabiex tikkontesta r-rikonoxximent u l-eżekuzzjoni ta’ ordni ta’ konfiska trażmessa mill-awtoritajiet Sloveni lill-awtoritajiet Kroati dwar azzjonijiet ta’ L.Z. d.d. (iktar ’il quddiem il-“kumpannija L.Z.”) miżmuma mill-kumpannija D.
Il-kuntest ġuridiku
Id-dritt tal-Unjoni
Ir-Regolament dwar ir-rikonoxximent reċiproku u l-eżekuzzjoni ta’ ordnijiet ta’ ffriżar u ta’ ordnijiet ta’ konfiska
3        Il-premessi 1 sa 4, 11 sa 13, 18, 31 u 34 tar-Regolament 2018/1805 jipprevedu:
“(1)      L-Unjoni [Ewropea] stabbilixxiet għaliha nnifisha l-objettiv li żżomm u tiżviluppa spazju ta’ libertà, sigurtà u ġustizzja.
(2)      Il-kooperazzjoni ġudizzjarja f’materji kriminali fl-Unjoni hija bbażata fuq il-prinċipju ta’ rikonoxximent reċiproku ta’ sentenzi u ta’ deċiżjonijiet ġudizzjarji, li, mill-Kunsill Ewropew ta’
Tampere tal-15 u s-16 ta' Ottubru 1999 lil hawn, tqieset komunement bħala l-pedament tal-kooperazzjoni ġudizzjarja f’materji kriminali fi ħdan l-Unjoni.
(3)      L-iffriżar u l-konfiska tal-mezzi strumentali u tar-rikavat minn kriminalità huma fost l-aktar mezzi effettivi fil-ġlieda kontra l-kriminalità. [...]
(4)      Peress li l-kriminalità hi ta’ spiss ta’ natura transnazzjonali, hu essenzjali li jkun hemm kooperazzjoni transfruntiera effettiva sabiex jiġu ffriżati u kkonfiskati l-mezzi strumentali u r-rikavat tal-kriminalità.
[...]
(11)      Sabiex jiġi żgurat ir-rikonoxximent reċiproku effettiv ta’ ordnijiet ta’ ffriżar u ordnijiet ta’ konfiska, jenħtieġ li r-regoli dwar ir-rikonoxximent u l-eżekuzzjoni ta’ dawn l-ordnijiet jiġu stabbiliti permezz ta’ att legali tal-Unjoni legalment vinkolanti u direttament applikabbli.
(12)      Huwa importanti li r-rikonoxximent reċiproku u l-eżekuzzjoni ta’ ordnijiet ta’ ffriżar u ordnijiet ta’ konfiska jiġu ffaċilitati billi jiġu stabbiliti regoli li jobbligaw lil Stat Membru jirrikonoxxi mingħajr formalitajiet oħra l-ordnijiet ta’ ffriżar u l-ordnijiet ta’ konfiska maħruġa minn Stat Membru ieħor fil-qafas tal-proċedimenti f’materji kriminali u jeżegwixxi dawk l-ordnijiet fit-territorju tiegħu.
(13)      Jenħtieġ li dan ir-Regolament japplika għall-ordnijiet ta’ ffriżar kollha u l-ordnijiet ta’ konfiska kollha maħruġa fil-qafas ta’ proċedimenti f’materji kriminali. ‘Proċedimenti f'materji kriminali’ huwa kunċett awtonomu tad-dritt tal-Unjoni li ġie interpretat mill-Qorti tal-Ġustizzja tal-Unjoni Ewropea, minkejja l-ġurisprudenza tal-Qorti Ewropea tad-Drittijiet tal-Bniedem. It-terminu b’hekk ikopri t-tipi kollha ta’ ordnijiet ta' ffriżar u ordnijiet ta’ konfiska maħruġa wara proċedimenti b’rabta ma’ reat kriminali, mhux biss l-ordnijiet koperti mid-Direttiva 2014/42/UE [tal-Parlament Ewropew u tal-Kunsill tat-3 ta’ April 2014 dwar l-iffriżar u l-konfiska ta’ mezzi strumentali u r-rikavat minn attività kriminali fl-Unjoni Ewropea (ĠU 2014, L 127, p. 39, rettifika fil-ĠU 2014, L 138, p. 114)]. Ikopri wkoll tipi oħra ta’ ordnijiet maħruġa mingħajr kundanna finali. Filwaqt li jista’ jagħti l-każ li tali ordnijiet ma jeżistux fis-sistema legali ta; Stat Membru, jenħtieġ li l-Istat Membru kkonċernat ikun jista’ jirrikonoxxi u jeżegwixxi tali ordni maħruġa minn Stat Membru ieħor. Il-proċedimenti f’materji kriminali jistgħu jinkludu wkoll investigazzjonijiet kriminali mill-pulizija u awtoritajiet oħra tal-infurzar tal-liġi. Jenħtieġ li l-ordnijiet ta’ ffriżar u l-ordnijiet ta’ konfiska li jinħarġu fil-qafas ta’ proċedimenti f’materji ċivili jew amministrattivi jkunu esklużi mill-kamp ta’ applikazzjoni ta’ dan ir-Regolament.
[...]
(18)      Id-drittijiet proċedurali stabbiliti fid-[Direttiva 2010/64/UE tal-Parlament Ewropew u tal-Kunsill tal-20 ta’ Ottubru 2010 dwar id-drittijiet għall-interpretazzjoni u għat-traduzzjoni fi proċedimenti kriminali (ĠU 2010, L 280, p. 1), id-Direttiva 2012/13/UE tal-Parlament Ewropew u tal-Kunsill tat‑22 ta’ Mejju 2012 dwar id-dritt għall-informazzjoni fi proċeduri kriminali (ĠU 2012, L 142, p. 1), id-Direttiva 2013/48/UE tal-Parlament Ewropew u tal-Kunsill tat-22 ta’ Ottubru 2013 dwar id-dritt ta’ aċċess għas-servizzi ta’ avukat fi proċedimenti kriminali u fi proċedimenti ta’ mandat ta’ arrest Ewropew, u dwar id-dritt li tiġi infurmata parti terza dwar iċ-ċaħda tal-libertà u d-dritt għal komunikazzjoni ma’ partijiet terzi u mal-awtoritajiet konsulari, matul iċ-ċaħda tal-libertà (ĠU 2013, L 294, p. 1), id-Direttiva (UE) 2016/343 tal-Parlament Ewropew u tal-Kunsill tad-9 ta’ Marzu 2016 dwar it-tisħiħ ta’ ċerti aspetti tal-preżunzjoni tal-innoċenza u tad-dritt li wieħed ikun preżenti waqt il-proċess fil-proċedimenti kriminali (ĠU 2016, L 65, p. 1)] [...], japplikaw, fil-limiti tal-kamp ta' applikazzjoni ta' dawk id-Direttivi, għall-proċedimenti kriminali koperti minn dan ir-Regolament rigward l-Istati Membri marbuta b’dawn id-Direttivi. Fi kwalunkwe każ, jenħtieġ li s-salvagwardji previsti fil-Karta japplikaw għall-proċedimenti kollha koperti minn dan ir-Regolament. B’mod partikolari, jenħtieġ li s-salvagwardji essenzjali għall-proċedimenti kriminali stabbiliti fil-Karta japplikaw għall-proċedimenti f’materji kriminali li mhumiex proċedimenti kriminali iżda li huma koperti minn dan ir-Regolament.
[...]
(31)      Jenħtieġ li r-rikonoxximent u l-eżekuzzjoni ta’ ordni ta’ ffriżar jew ta’ ordni ta’ konfiska ma jiġux irrifjutati għal raġunijiet oħra għajr dawk previsti f’dan ir-Regolament. [...]
[...]
(34)      Il-ħolqien ta’ spazju ta’ libertà, sigurtà u ġustizzja fl-Unjoni huwa bbażat fuq fiduċja reċiproka u preżunzjoni ta’ konformità minn Stati Membri oħra mad-dritt tal-Unjoni u, b’mod partikolari, mad-drittijiet fundamentali. Madankollu, f’sitwazzjonijiet eċċezzjonali, fejn ikun hemm raġunijiet sostanzjali biex wieħed jemmen, abbażi ta’ evidenza speċifika u oġġettiva, li l-eżekuzzjoni ta’ ordni ta’ ffriżar jew ordni ta’ konfiska tista’, fiċ-ċirkustanzi partikolari tal-każ, tinvolvi ksur manifest ta’ dritt fundamentali rilevanti kif jinsab fil-Karta, jenħtieġ li l-awtorità ta’ eżekuzzjoni tkun tista’ tiddeċiedi li ma tirrikonoxxix u li ma teżegwixxix l-ordni kkonċernata. Id-drittijiet fundamentali li jenħtieġ li jkunu rilevanti f’dan ir-rispett huma, b’mod partikolari, id-dritt għal rimedju effettiv, id-dritt għal proċess ġust u d-dritt għal difiża. Jenħtieġ li_fil-prinċipju, d-dritt għal proprjetà ma jkunx rilevanti, minħabba li l-iffriżar u l-konfiska ta’ assi jimplikaw neċessarjament interferenza tad-dritt ta’ persuna għal proprjetà u minħabba li s-salvagwardji neċessarji f’dak ir-rigward huma diġà previsti fid-dritt tal-Unjoni, inkluż f'dan ir-Regolament.”
4        L-Artikolu 1 ta’ dan ir-regolament, intitolat “Suġġett”, jipprevedi:
“1.      Dan ir-Regolament jistabbilixxi r-regoli li skonthom Stat Membru jirrikonoxxi u jeżegwixxi fit-territorju tiegħu ordnijiet ta' ffriżar u ordnijiet ta' konfiska maħruġa minn Stat Membru ieħor fil-qafas ta' proċedimenti f'materji kriminali.
2.      Dan ir-Regolament ma għandux ikollu l-effett li jimmodifika l-obbligu ta' rispett għad-drittijiet fundamentali u l-prinċipji legali stabbiliti fl-Artikolu 6 [TUE].
[...]
4.      Dan ir-Regolament ma japplikax għal ordnijiet ta' ffriżar u ordnijiet ta’ konfiska maħruġa fil-qafas ta’ proċedimenti f’materji ċivili jew amministrattivi.”
5        L-Artikolu 2 ta’ dan ir-regolament, intitolat “Definizzjonijiet”, jgħid:
“Għall-finijiet ta’ dan ir-Regolament, għandhom japplikaw id-definizzjonijiet li ġejjin:
1.      ‘ordni ta’ ffriżar’ tfisser deċiżjoni maħruġa jew ivvalidata minn awtorità emittenti sabiex tipprevjeni l-qerda, it-trasformazzjoni, it-tneħħija, it-trasferiment jew id-disponiment ta’ proprjetà bil-ħsieb tal-konfiska tagħha;
2.      ‘ordni ta’ konfiska’ tfisser penali jew miżura finali, imposta minn qorti b’segwitu għal proċedimenti fir-rigward ta’ reat kriminali, li tirriżulta fil-privazzjoni definittiva ta’ proprjetà ta’ persuna fiżika jew ġuridika;
3.      ‘proprjetà’ tfisser proprjetà ta’ kwalunkwe deskrizzjoni, kemm jekk materjali kif ukoll jekk immaterjali, mobbli jew immobbli, u d-dokumenti jew l-istrumenti legali li jixhdu dritt jew interess fi proprjetà bħal din, li l-awtorità emittenti tikkunsidra li tkun:
(a)      ir-rikavat minn reat kriminali, jew l-ekwivalenti tiegħu, sew l-ammont sħiħ tal-valur jew parti biss minn tali rikavat;
[...]
(d)      soġġetta għal konfiska skont kwalunkwe dispożizzjoni oħra relatata mas-setgħat ta' konfiska, inkluż il-konfiska mingħajr kundanna finali, skont il-liġi tal-Istat emittenti b’segwitu għal proċedimenti b’rabta ma’ reat kriminali;
[...]
10.      ‘persuna affettwata’ tfisser il-persuna fiżika jew ġuridika li kontriha tinħareġ ordni ta’ ffriżar jew ordni ta’ konfiska, jew il-persuna fiżika jew ġuridika li tkun is-sid tal-proprjetà li tkun koperta minn dik l-ordni, kif ukoll kwalunkwe parti terza li d-drittijiet tagħha rigward dik il-proprjetà jkunu direttament preġudikati minn dik l-ordni skont il-liġi tal-Istat ta’ eżekuzzjoni.”
6        L-Artikolu 3 tal-istess regolament, intitolat “Reati kriminali”, jipprevedi:
“1.      Ordnijiet ta’ ffriżar jew ordnijiet ta’ konfiska għandhom jiġu eżegwiti mingħajr il-verifika tal-kriminalità doppja tal-atti li jagħtu lok għal tali ordnijiet, fejn dawk l-atti huma punibbli fl-Istat emittenti b’sentenza ta’ kustodja għal tul massimu ta’ mill-inqas tliet snin u jikkostitwixxu wieħed jew aktar mir-reati kriminali li ġejjin skont il-liġi tal-Istat emittenti:
[...]
(9)      ħasil tar-rikavat mill-kriminalità;
[...]
2.      Għal reati kriminali oħra minbarra dawk imsemmija fil-paragrafu 1, l-Istat ta’ eżekuzzjoni jista’ jagħmel ir-rikonoxximent u l-eżekuzzjoni ta’ ordni ta’ ffriżar jew ordni ta’ konfiska soġġetti għall-kondizzjoni li l-atti li jagħtu lok għal ordni ta’ ffriżar jew ordni ta’ konfiska jikkostitwixxu reat kriminali skont il-liġi tal-Istat ta’ eżekuzzjoni, indipendentement mill-elementi kostitwenti tiegħu jew il-mod kif inhu deskritt fil-liġi tal-Istat emittenti.”
7        Il-Kapitolu II tar-Regolament 2018/1805, intitolat “Trasmissjoni, rikonoxximent u eżekuzzjoni ta’ ordnijiet ta’ ffriżar”, jinkludi l-Artikoli 4 sa 13 ta’ dan ir-regolament, filwaqt li l-Kapitolu III tiegħu, intitolat “Trasmissjoni, rikonoxximent u eżekuzzjoni ta’ ordnijiet ta’ konfiska”, jinkludi l-Artikoli 14 sa 22 tiegħu.
8        L-Artikolu 14 tar-Regolament 2018/1805, intitolat “Trasmissjoni ta’ ordnijiet ta’ konfiska”, jistabbilixxi, fil-paragrafi 1 u 2 tiegħu:
“1.      Ordni ta’ konfiska għandha tiġi trasmessa permezz ta’ ċertifikat ta’ konfiska. L-awtorità emittenti għandha tittrasmetti ċ-ċertifikat ta’ konfiska previst fl-Artikolu 17 direttament lill-awtorità ta’ eżekuzzjoni jew, fejn applikabbli, lill-awtorità ċentrali msemmija fl-Artikolu 24(2) bi kwalunkwe mezz li jista’ jipproduċi rekord bil-miktub, skont kondizzjonijiet li jippermettu lill-awtorità ta' eżekuzzjoni li tistabbilixxi l-awtentiċità taċ-ċertifikat ta’ konfiska.
2.      L-Istati Membri jistgħu jagħmlu dikjarazzjoni li tgħid li meta ċertifikat ta’ konfiska jiġi trasmess lilhom bil-ħsieb li l-ordni ta’ konfiska tiġi rikonoxxuta u eżegwita, l-awtorità emittenti għandha tittrasmetti l-ordni ta’ konfiska oriġinali jew kopja attestata tagħha flimkien maċ-ċertifikat ta’ konfiska. Madankollu, huwa biss iċ-ċertifikat ta’ konfiska li jrid jiġi tradott, f’konformità mal-Artikolu 17(2).”
9        L-Artikolu 17 ta’ dan ir-regolament, intitolat “Ċertifikat ta’ konfiska standard”, jipprevedi, fil-paragrafi 1 u 2 tiegħu:
“1.      Sabiex tittrasmetti ordni ta’ konfiska, l-awtorità emittenti għandha timla ċ-ċertifikat ta’ konfiska stabbilit fl-Anness II, għandha tiffirmah u għandha tiċċertifika l-kontenut tiegħu bħala preċiż u korrett.
2.      L-awtorità emittenti għandha tipprovdi lill-awtorità ta’ eżekuzzjoni biċ-ċertifikat ta’ konfiska f’lingwa uffiċjali tal-Istat ta’ eżekuzzjoni jew fi kwalunkwe lingwa oħra li l-Istat ta’ eżekuzzjoni jaċċetta skont il-paragrafu 3.”
10      L-Artikolu 18 tal-imsemmi regolament, intitolat “Rikonoxximent u eżekuzzjoni ta’ ordnijiet ta’ konfiska”, jipprevedi, fil-paragrafu 1 tiegħu:
“L-awtorità ta’ eżekuzzjoni għandha tirrikonoxxi ordni ta’ konfiska li tkun ġiet trasmessa skont l-Artikolu 14, u għandha tieħu l-miżuri meħtieġa għall-eżekuzzjoni tagħha bl-istess mod bħal fil-każ ta’ ordni ta’ konfiska domestika maħruġa minn awtorità tal-Istat ta’ eżekuzzjoni, sakemm l-awtorità ta’ eżekuzzjoni ma tinvokax waħda mir-raġunijiet għan-nonrikonoxximent u noneżekuzzjoni previsti fl-Artikolu 19 jew waħda mir-raġunijiet għal posponiment previsti fl-Artikolu 21.”
11      L-Artikolu 19 tal-istess regolament, intitolat “Raġunijiet għal nonrikonoxximent u għal noneżekuzzjoni ta’ ordnijiet ta’ konfiska”, jipprevedi, fil-paragrafi 1 u 2 tiegħu:
“1.      L-awtorità ta’ eżekuzzjoni tista’ tiddeċiedi li ma tirrikonoxxix jew teżegwixxix ordni ta’ konfiska biss fejn:
[...]
(c) iċ-ċertifikat ta’ konfiska ma jkunx komplut jew ikun manifestament żbaljat u ma jkunx imtela b’segwitu għall-konsultazzjoni msemmija fil-paragrafu 2;
[...]
(h)      f’sitwazzjonijiet eċċezzjonali, hemm raġunijiet sostanzjali biex jitwemmen, fuq il-bażi ta’ evidenza oġġettiva u speċifika, li l-eżekuzzjoni tal-ordni ta’ konfiska, fiċ-ċirkustanzi partikolari tal-każ, tkun tinvolvi ksur manifest ta’ dritt fundamentali rilevanti kif stabbiliti fil-Karta, b’mod partikolari d-dritt għal rimedju effettiv, id-dritt għal proċess ġust jew id-dritt għal difiża.
2.      Fi kwalunkwe wieħed mill-każijiet imsemmija fil-paragrafu 1, qabel ma jiġi deċiż li l-ordni ta’ konfiska ma għandhiex tiġi rikonoxxuta jew eżegwita, kompletament jew parzjalment, l-awtorità ta’ eżekuzzjoni għandha tikkonsulta lill-awtorità emittenti, bi kwalunkwe mezz xieraq, u fejn jkun xieraq, għandha titlob biex l-awtorità emittenti tipprovdi kwalunkwe informazzjoni meħtieġa mingħajr dewmien.”
12      L-Artikolu 23 tar-Regolament 2018/1805, intitolat “Liġi li tirregola l-eżekuzzjoni”, jistabbilixxi, fil-paragrafu 1 tiegħu:
“L-eżekuzzjoni tal-ordni ta’ ffriżar jew ordni ta’ konfiska għandha tiġi rregolata mil-liġi tal-Istat ta’ eżekuzzjoni u l-awtoritajiet tiegħu għandu jkollhom il-kompetenza esklużiva biex jiddeċiedu dwar il-proċeduri għall-eżekuzzjoni tagħha u biex jiddeterminaw il-miżuri kollha li għandhom x’jaqsmu magħha.”
13      L-Artikolu 25 ta’ dan ir-regolament, intitolat “Komunikazzjoni”, jipprevedi:
“1.      Fejn meħtieġ, l-awtorità emittenti u l-awtorità ta’ eżekuzzjoni għandhom jikkonsultaw lil xulxin, mingħajr dewmien, sabiex jiżguraw l-applikazzjoni effiċjenti ta’ dan ir-Regolament, bl-użu ta’ kwalunkwe mezz ta' komunikazzjoni xieraq.
2.      Il-komunikazzjonijiet kollha, inkluż dawk maħsuba biex jindirizzaw diffikultajiet li jikkonċernaw it-trasmissjoni jew l-awtentikazzjoni ta’ kwalunkwe dokument meħtieġ għall-eżekuzzjoni tal-ordni ta’ ffriżar jew l-ordni ta’ konfiska, għandhom isiru direttament bejn l-awtorità emittenti u l-awtorità ta’ eżekuzzjoni u, fejn Stat Membru jkun ħatar awtorità ċentrali skont l-Artikolu 24(2), għandhom isiru, fejn xieraq, bl-involviment ta’ dik l-awtorità ċentrali.”
14      L-Artikolu 33 tal-imsemmi regolament, intitolat “Rimedji legali fl-Istat ta’ eżekuzzjoni kontra r-rikonoxximent u l-eżekuzzjoni ta’ ordni ta’ ffriżar jew ordni ta’ konfiska”, jipprevedi, fil-paragrafi 2 u 4 tiegħu:
“2.      Ir-raġunijiet sostantivi għall-ħruġ tal-ordni ta' ffriżar jew l-ordni ta' konfiska ma jistgħux jiġu kkontestati quddiem qorti fl-Istat ta' eżekuzzjoni.
[...]
4.      Dan l-Artikolu huwa mingħajr preġudizzju għall-applikazzjoni fl-Istat emittenti ta; salvagwardji u rimedji legali skont l-Artikolu 8 tad-Direttiva 2014/42/UE.”
Il-leġiżlazzjoni dwar ir-regoli minimi dwar l-ordnijiet ta’ ffriżar u l-ordnijiet ta’ konfiska
15      L-Artikolu 1 tad-Direttiva 2014/42, intitolat “Suġġett”, jistipula fil-paragrafu 1 tiegħu:
“Din id-Direttiva tistabbilixxi regoli minimi dwar l-iffriżar tal-proprjetà fid-dawl tal-possibbiltà li tiġi kkonfiskata sussegwentement u dwar il-konfiska tal-proprjetà f’materji kriminali.”
16      L-Artikolu 8 ta’ din id-direttiva, intitolat “Salvagwardji”, jipprevedi:
“1.      L-Istati Membri għandhom jieħdu l-miżuri meħtieġa biex jiżguraw li l-persuni affettwati mill-miżuri previsti skont din id-Direttiva jkollhom id-dritt għal rimedju effettiv u proċess ġust sabiex jitħarsu d-drittijiet tagħhom.
[...]
6.      L-Istati Membri għandhom jieħdu l-miżuri meħtieġa biex jiżguraw li kwalunkwe ordni ta’ konfiska tkun debitament motivata u li l-ordni tiġi kkomunikata lill-persuna affettwata. L-Istati Membri għandhom jipprovdu għall-possibbiltà effettiva li persuna li fil-konfront tagħha tkun inħarġet ordni ta’ konfiska tkun tista’ tikkontesta dik l-ordni quddiem qorti.
7.      Mingħajr preġudizzju għad-Direttiva 2012/13/UE d-Direttiva 2013/48/UE, il-persuni li l-proprjetà tagħhom tkun ġiet affettwata mill-ordni ta’ konfiska għandu jkollhom id-dritt ta’ aċċess għal avukat matul il-proċedimenti ta’ konfiska relatati mal-istabbiliment tar-rikavat u l-mezzi strumentali sabiex iħarsu d-drittijiet tagħhom. Il-persuni kkonċernati għandhom jiġu infurmati b’dak id-dritt.
[...]”
Il-leġiżlazzjoni dwar il-mandat ta’ arrest Ewropew kif ukoll ir-rikonoxximent u l-eżekuzzjoni ta’ sentenzi kriminali
–       Id-Deċiżjoni Qafas 2002/584/ĠAI
17      L-Artikolu 1 tad-Deċiżjoni Qafas tal-Kunsill 2002/584/ĠAI tat‑13 ta’ Ġunju 2002 dwar il-mandat ta’ arrest Ewropew u l-proċeduri ta’ konsenja bejn l-Istati Membri (ĠU Edizzjoni Speċjali bil-Malti, Kapitolu 19, Vol. 6, p. 34, rettifika fil-ĠU 2009, L 17, p. 45), intitolat “Definizzjoni tal-mandat ta’ arrest Ewropew u l-obbligu li jiġi esegwit”, jipprevedi, fil-paragrafu 3 tiegħu:
“Din id-Deċiżjoni Kwadru m’għandhiex ikollha l-effett li timmodifika l-obbligu tar-rispett tad-drittijiet fundamentali u l-prinċipji legali fundamentali kif imniżżla fl-Artikolu 6 [TUE].”
–       Id-Deċiżjoni Qafas 2008/909/ĠAI
18      L-Artikolu 3 tad-Deċiżjoni Qafas tal-Kunsill 2008/909/ĠAI tas‑27 ta’ Novembru 2008 dwar l-applikazzjoni tal-prinċipju ta’ rikonoxximent reċiproku ta’ sentenzi f’materji kriminali li jimponu pieni ta’ kustodja jew miżuri li jinvolvu ċ-ċaħda tal-libertà bil-għan li jiġu infurzati fl-Unjoni Ewropea (ĠU 2008, L 327, p. 27), intitolat “Għan u Ambitu”, jipprevedi, fil-paragrafu 4 tiegħu:
“Din id-Deċiżjoni Qafas m’għandhiex ikollha l-effett li timmodifika l-obbligu ta’ rispett lejn id-drittijiet fundamentali u l-prinċipji legali fundamentali kif affermati fl-Artikolu 6 [TUE].”
Id-dritt Sloven
19      L-Artikoli 227 u 245 tal-Każenski zakonik (il-Kodiċi Kriminali) jirrigwardaw, rispettivament, ir-reat li jikkonsisti f’li jiġu leżi l-kredituri u dak ta’ ħasil tal-flus.
20      L-Artikolu 498 taż-Zakon o kazenskem postopku (il-Kodiċi tal-Proċedura Kriminali), fil-verżjoni tiegħu applikabbli għall-kawża prinċipali (iktar ’il quddiem iż-“ZKP”), jipprevedi:
“(1)      Minbarra l-każijiet fejn il-proċeduri kriminali jwasslu għal sentenza li tiddikjara l-imputat ħati, il-flus jew il-proprjetà ta’ oriġini illegali msemmija fl-Artikolu 245 tal-Kodiċi Kriminali [...] għandhom jiġu kkonfiskati wkoll:
1)      meta tiġi prodotta l-prova tal-elementi li jikkostitwixxu r-reat previst fl-Artikolu 245 tal-Kodiċi Kriminali li juru li l-flus jew il-proprjetà msemmija f’dan l-artikolu joriġinaw minn reati [...]
[...]
(2)      Fuq talba motivata tal-prosekutur, l-Awla għandha tagħti ordni speċjali dwar dan is-suġġett [...]; preliminarjament, fuq talba tal-Awla, l-imħallef investigattiv għandu
jiġbor informazzjoni u tfittex iċ-ċirkustanzi importanti kollha sabiex tidentifika l-oriġini illeċita tal-flus jew tal-proprjetà [...].
(3)      Kopja awtentikata tad-deċiżjoni msemmija fil-paragrafu preċedenti għandha tingħata lill-proprjetarju tal-flus jew tal-proprjetà kkonfiskata [...] jekk l-identità tiegħu tkun magħrufa. [...]
(4)      Il-proprjetarju tal-flus jew tal-proprjetà kkonfiskata [...] għandu jkollu d-dritt li jappella mill-ordni msemmija fil-paragrafu 2 ta’ dan l-artikolu jekk iqis li ma teżisti ebda bażi legali għall-konfiska.”
21      L-Artikolu 500 tal-FKK jipprevedi:
“(1)      Meta l-konfiska tar-rikavat mill-kriminalità lil benefiċjarju ieħor (l-Artikoli 75, 77, 77a u 77b tal-Kodiċi Kriminali) tkun applikabbli, dan tal-aħħar għandu jiġi mistieden sabiex jinstema’ fil-kuntest tal-proċedura preliminari u waqt is-seduta prinċipali. Fil-każ ta’ persuna ġuridika, ir-rappreżentant tagħha għandu jiġi mistieden. Fl-istedina għandu jiġi indikat li l-proċedura ser titmexxa anki fin-nuqqas tagħha.
(2)      Ir-rappreżentant tal-persuna ġuridika għandu jinstema’ fis-seduta prinċipali wara l-imputat. L-istess japplika fir-rigward ta’ benefiċjarju ieħor, jekk ma jkunx tħarrek bħala xhud.
(3)      Il-benefiċjarju u r-rappreżentant tal-persuna ġuridika għandhom id-dritt, fir-rigward tal-istabbiliment tar-rikavat minn attività kriminali, li jipproduċu l-provi u, bl-awtorizzazzjoni tal-President tal-Awla, li jagħmlu mistoqsijiet lill-persuna akkużata, lix-xhieda u lill-esperti.
[...]
(5)      Jekk il-qorti tiskopri biss matul is-seduta prinċipali li l-konfiska tar-rikavat mill-kriminalità hija applikabbli, hija għandha tissospendi s-seduta prinċipali u tistieden lill-benefiċjarju jew lir-rappreżentant tal-persuna ġuridika.”
Il-kawża prinċipali u d-domandi preliminari
22      Abbażi ta’ att ta’ akkuża maħruġa fid‑29 ta’ Mejju 2017, l-Okrožno sodišče v Mariboru (il-Qorti Reġjonali ta’ Maribor, is-Slovenja) bdiet proċeduri kriminali kontra erba’ persuni (iktar ’il quddiem l-“erba’ imputati”) issuspettati li wettqu r-reat ta’ abbuż mill-kariga jew ta’ użu ħażin ta’ poter billi, bejn il‑15 u l‑25 ta’ Lulju 2007, taw lil I.J.S. d.d. (iktar ’il quddiem il-“kumpannija I.J.S.”) vantaġġ finanzjarju illegali fl-akkwist ta’ azzjonijiet fil-kumpannija L.Z.
23      Fil-kuntest ta’ din il-proċedura, din il-qorti stabbilixxiet ukoll li l-elementi li jikkostitwixxu żewġ reati oħra, jiġifieri dak li jikkonsisti f’li jiġu leżi l-kredituri tal-kumpannija I.J.S. u dak ta’ ħasil tal-flus, kienu ssodisfatti fir-rigward ta’ persuni oħra minbarra l-erba’ imputati. F’dan ir-rigward, l-imsemmija qorti kkonstatat, b’mod partikolari, li, matul Ġunju 2013, id-direttur formali tal-kumpannija I.J.S., li dak iż-żmien kien fi stat ta’ insolvenza, biegħ, mingħajr ħlas effettiv, azzjonijiet tal-kumpannija L.Z. lil V.K. d.o.o. Sussegwentement, din l-aħħar kumpannija, matul Lulju 2013, biegħet dawn l-azzjonijiet lill-kumpannija D., permezz ta’ wieħed mid-diretturi tagħha, u dan sabiex taħbi l-oriġini tagħhom.
24      Fil-kuntest tal-proċeduri kriminali preliminari dwar ir-reat li jikkonsisti f’li jiġu leżi l-kredituri tal-kumpannija I.J.S., l-azzjonijiet tal-kumpannija L.Z. miżmuma mill-kumpannija D., bħala rikavat ta’ dan ir-reat, kienu s-suġġett ta’ ordni ta’ ffriżar, adottata fis‑16 ta’ Ġunju 2014, mill-Okrožno sodišče v Mariboru (il-Qorti Reġjonali ta’ Maribor). Din l-ordni ta’ ffriżar, li kienet inizjalment applikabbli għal perijodu ta’ tliet xhur mid-data tal-adozzjoni tagħha, jiġifieri għalhekk sal‑15 ta’ Settembru 2014, kienet tipprojbixxi lill-kumpannija D. milli tittrasferixxi dawn l-azzjonijiet u informatha bid-dritt tagħha li tressaq oppożizzjoni kontriha. Fuq talba tal-prosekutur, din il-qorti adottat diversi ordnijiet li jestendu l-iffriżar tal-imsemmija azzjonijiet. Dawn l-ordnijiet ta’ ffriżar ġew irrikonoxxuti u eżegwiti mill-awtoritajiet Kroati. Madankollu, peress li dawn l-istess azzjonijiet ma kinux protetti matul il-perijodu bejn is‑16 ta’ Settembru u l‑20 ta’ Ottubru 2014, minħabba kumplikazzjonijiet fil-proċedura ta’ rikonoxximent tal-imsemmija ordnijiet, huma kienu s-suġġett, fit‑13 ta’ Ottubru 2014, ta’ trasferiment fuq kontijiet fiduċjarji li ma kinux jippermettu li jiġu identifikati d-detenturi reali.
25      Il-kumpannija D. ippreżentat, darbtejn, appelli kontra l-ordnijiet ta’ ffriżar, li ma ntlaqgħux. Barra minn hekk, l-azzjoni tagħha quddiem iż-Županijski sud u Zagrebu (il-Qorti tal-Kontea ta’ Żagreb, il-Kroazja), sabiex tikkontesta r-rikonoxximent u l-eżekuzzjoni ta’ dawn l-ordnijiet mill-awtoritajiet Kroati, kif ukoll l-appell ippreżentat wara din iċ-ċaħda, ġew miċħuda.
26      Fis‑27 ta’ Jannar 2020, l-Okrožno sodišče v Mariboru (il-Qorti Reġjonali ta’ Maribor), fil-kuntest tal-proċeduri kriminali msemmija fil-punti 22 u 23 ta’ din is-sentenza, semgħat lil Z.Z., ir-rappreżentant tal-kumpannija D. Matul din is-seduta, din il-qorti informat lil dan tal-aħħar bil-possibbiltà ta’ konfiska tal-azzjonijiet tal-kumpannija L.Z., miżmuma mill-kumpannija D. u koperti mill-ordnijiet ta’ ffriżar, kif ukoll, konformement mal-Artikolu 500 taż-ZKP, bil-possibbiltà li jinstema’ fir-rigward ta’ tali konfiska u li jipproduċi provi kif ukoll li jagħmel mistoqsijiet. Min-naħa tiegħu, Z.Z. iddikjara li huwa kien informat b’dawn l-ordnijiet ta’ ffriżar, li huwa kien iqishom bħala infondati u li, għal din ir-raġuni, huwa kien, permezz tal-avukat tiegħu, ippreżenta r-rikors quddiem iż-Županijski sud u Zagrebu (il-Qorti tal-Kontea ta’ Zagreb), imsemmi fil-punt preċedenti, sabiex jikkontesta r-rikonoxximent u l-eżekuzzjoni tagħhom mill-awtoritajiet Kroati. Huwa ddikjara wkoll li kien ser jappella f’każ ta’ konfiska ta’ dawn l-ishma.
27      Fit‑22 ta’ Mejju 2020, l-Okrožno sodišče v Mariboru (il-Qorti Reġjonali ta’ Maribor) żammet is-seduta prinċipali fil-preżenza tal-prosekutur, tal-erba’ imputati kif ukoll tal-avukati tagħhom. Fil-konklużjonijiet finali tiegħu, il-prosekutur ippropona li l-imsemmija azzjonijiet sa fejn, skontu, kellhom jitqiesu bħala r-rikavat minn reati, jiġifieri dik li jiġu leżi l-kredituri u dik ta’ ħasil tal-flus.
28      Madankollu, ma ġie stabbilit ebda att ta’ akkuża fir-rigward ta’ dawn iż-żewġ reati.
29      Permezz ta’ sentenza tas‑27 ta’ Mejju 2020, l-Okrožno sodišče v Mariboru (il-Qorti Reġjonali ta’ Maribor), fir-rigward tar-reat ta’ abbuż mill-kariga jew ta’ użu ħażin ta’ poter imsemmi fil-punt 22 ta’ din is-sentenza, illiberat lill-erba’ imputati, filwaqt li adottat, abbażi tal-punt 1 tal-Artikolu 498(1) taż-ZKP, ordni ta’ konfiska li tirrigwarda l-azzjonijiet tal-kumpannija L.Z. miżmuma mill-kumpannija D. (iktar ’il quddiem l-“ordni ta’ konfiska kontenzjuża”). F’dan l-aħħar rigward, din is-sentenza indikat, b’mod partikolari, li mill-fatti stabbiliti matul il-proċedura ta’ produzzjoni tal-prova jirriżulta li dawn l-azzjonijiet jikkostitwixxu l-prodott tar-reat f’li jikkonsisti f’li jiġu leżi l-kredituri u dak ta’ ħasil tal-flus, imsemmija fil-punti 23 u 27 ta’ din is-sentenza. Il-prosekutur appella minn din is-sentenza quddiem il-Višje sodišče v Mariboru (il-Qorti tal-Appell ta’ Maribor, is-Slovenja), li ċaħdet dan l-appell permezz ta’ sentenza tal‑24 ta’ Novembru 2021, li sussegwentement din l-ordni ta’ konfiska saret definittiva mit‑22 ta’ Diċembru 2021.
30      Fis‑17 ta’ Frar 2022, l-Okrožno sodišče v Mariboru (il-Qorti Reġjonali ta’ Maribor) ħarġet ċertifikat ta’ konfiska, previst fl-Artikolu 17(1) u fl-Anness II tar-Regolament 2018/1805, liema ċertifikat kien jindika l-azzjonijiet ta’ L.Z. miżmuma mill-kumpannija D. bħala r-“rikavat ta’ reat”, fis-sens tal-punt 3(a) tal-Artikolu 2 ta’ dan ir-regolament, u bħala li huma suġġetti għal “konfiska mingħajr kundanna finali [...] b’segwitu għal proċedimenti b’rabta ma’ reat kriminali”, fis-sens tal-punt 3(d) tal-Artikolu 2 tal-imsemmi regolament.
31      Fid-dawl tar-rikonoxximent u tal-eżekuzzjoni tal-ordni ta’ konfiska kontenzjuża, din il-qorti bagħtet dan iċ-ċertifikat, skont l-Artikolu 14(1) tar-Regolament 2018/1805, liż-Županijsko državno odvjetništvo u Zagrebu (l-Uffiċċju tal-Prosekutur tal-Kontea ta’ Zagreb, il-Kroazja). L-imsemmi ċertifikat kien akkumpanjat minn traduzzjoni bil-lingwa Kroata, minn naħa, tal-estratti tas-sentenza tas‑27 ta’ Mejju 2020, imsemmija fil-punt 29 ta’ din is-sentenza, relatati mal-introduzzjoni, fid-dispożittiv, tal-motivazzjoni relatata mal-prodotti kkonfiskati u mar-riferiment għar-rimedji ġudizzjarji kif ukoll, min-naħa l-oħra, mal-preżentata u mad-dispożittiv tas-sentenza tal-Višje sodišče v Mariboru (il-Qorti tal-Appell ta’ Maribor), tal‑24 ta’ Novembru 2021, imsemmija fl-istess punt, li ċaħdet l-appell ippreżentat mill-prosekutur kontra din is-sentenza.
32      Permezz ta’ sentenza tal‑25 ta’ Novembru 2022, iż-Županijski sud u Zagrebu (il-Qorti tal-Kontea ta’ Zagreb), adita miż-Županijsko državno odvjetništvo u Zagrebu (l-Uffiċċju tal-Prosekutur tal-Kontea ta’ Zagreb), irrikonoxxiet l-ordni ta’ konfiska kontenzjuża.
33      Il-kumpannija D. appellat minn din is-sentenza quddiem il-Visoki kazneni sud (il-Qorti Kriminali tal-Appell, il-Kroazja), li hija l-qorti tar-rinviju.
34      Minn naħa, din tesprimi dubji dwar il-kwistjoni jekk il-proprjetà li hija s-suġġett tal-ordni ta’ konfiska kontenzjuża taqax fil-kamp ta’ applikazzjoni tar-Regolament 2018/1805.
35      F’dan ir-rigward, il-qorti tar-rinviju tistaqsi jekk proċeduri kriminali magħluqa permezz ta’ sentenza ta’ liberazzjoni li twassal għall-adozzjoni ta’ ordni ta’ konfiska bbażata fuq konstatazzjonijiet dwar reat differenti minn dak li huwa s-suġġett ta’ din is-sentenza, imwettaq minn awturi oħra minbarra dawk imsemmija fl-imsemmija sentenza u li kontrihom ma ġie stabbilit ebda att ta’ akkuża, jistgħux jitqiesu bħala “proċedimenti b’rabta ma’ reat kriminali”, fis-sens tal-punt 2 tal-Artikolu 2 tar-Regolament 2018/1805, li tista’ twassal għal “konfiska mingħajr kundanna finali”, fis-sens tal-punt 3(d) tal-Artikolu 2 ta’ dan ir-regolament. Din il-qorti tenfasizza li, skont iż-ZKP, il-konfiska ta’ proprjetà tista’ tiġi prevista biss f’sentenza ta’ kundanna jew f’sentenza li tikkonstata li l-persuna kkonċernata wettqet att illegali li huwa s-suġġett ta’ proċeduri kriminali.
36      Min-naħa l-oħra, il-qorti tar-rinviju tistaqsi dwar l-osservanza, fil-kuntest tal-proċeduri kriminali li wasslu għall-adozzjoni tal-ordni ta’ konfiska kontenzjuża, tad-drittijiet fundamentali li l-kumpannija D. tislet mill-Karta.
37      B’mod partikolari, peress li, konformement mal-Artikolu 19(1)(h) tar-Regolament 2018/1805, ir-rifjut ta’ rikonoxximent ta’ ordni ta’ konfiska minħabba l-ksur tad-drittijiet fundamentali tal-persuna kkonċernata huwa possibbli biss, fid-dawl tal-prinċipju ta’ rikonoxximent reċiproku tas-sentenzi u ta’ deċiżjonijiet ġudizzjarji, f’sitwazzjonijiet eċċezzjonali, din il-qorti tistaqsi sa fejn dan ir-regolament, b’mod partikolari, l-Artikolu 1(2) tiegħu u l-Artikolu 47 tal-Karta jistgħu jipprekludu r-rikonoxximent u l-eżekuzzjoni ta’ din l-ordni jekk jirriżulta li dawn id-drittijiet fundamentali nkisru.
38      L-ewwel nett, tirrileva li, waqt is-seduta tas‑27 ta’ Jannar 2020 quddiem l-Okrožno sodišče v Mariboru (il-Qorti Reġjonali ta’ Maribor), Z.Z. ġie mistoqsi bħala rappreżentant tal-kumpannija D. u ġie informat bil-possibbiltà li l-azzjonijiet inkwistjoni fil-kawża prinċipali jiġu kkonfiskati kif ukoll bil-possibbiltà li jiġu prodotti provi u li jsiru mistoqsijiet matul il-proċedura. Mill-banda l-oħra, hija ma kinitx ġiet informata bid-dritt, stabbilit fl-Artikolu 8 tad-Direttiva 2014/42/UE, li jkollha aċċess għal avukat matul il-proċedura kollha ta’ konfiska.
39      It-tieni, din il-qorti tenfasizza li t-talba għall-konfiska tal-azzjonijiet inkwistjoni fil-kawża prinċipali kienet għadha ma tressqitx fil-mument meta nżammet din is-seduta, peress li l-prosekutur għamel din it-talba għal konfiska biss fil-konklużjonijiet finali tiegħu, jiġifieri matul is-seduta tat‑22 ta’ Mejju 2020. L-Okrožno sodišče v Mariboru (il-Qorti Reġjonali ta’ Maribor) għalhekk żammet seduta abbażi tal-att ta’ akkuża stabbilit matul l-2017.
40      It-tielet, il-qorti tar-rinviju tikkonstata li miċ-ċertifikat ta’ konfiska inkwistjoni fil-kawża prinċipali jirriżulta li l-Okrožno sodišče v Mariboru (il-Qorti Reġjonali ta’ Maribor) innotifikat lill-kumpannija D., fit‑13 ta’ Ottubru 2020, b’estratti mis-sentenza tagħha tas‑27 ta’ Mejju 2020, li timponi l-ordni ta’ konfiska kontenzjuża, dwar l-introduzzjoni, fid-dispożittiv, tal-motivazzjoni relatata mal-prodotti kkonfiskati u mar-riferiment għar-rimedji ġudizzjarji, akkumpanjati minn traduzzjoni bil-lingwa Kroata.
41      F’dan ir-rigward, din il-qorti tistaqsi, minn naħa, jekk it-test sħiħ ta’ din is-sentenza, bħala dokument essenzjali, kellux jiġi nnotifikat lill-kumpannija D., sabiex jiġi ggarantit lilha smigħ xieraq.
42      Min-naħa l-oħra, l-imsemmija qorti tirrileva li l-kumpannija D. tikkontesta li estratti mill-imsemmija sentenza ġew effettivament innotifikati lilha fit‑13 ta’ Ottubru 2020 u li din il-kumpannija tipproponi li tipproduċi l-prova ta’ dan permezz tal-kisba taċ-ċertifikat li jattesta n-notifika mwettqa f’din id-data kif ukoll ta’ perizja grafoloġika. L-imsemmija kumpannija tafferma li hija rċeviet kopja tal-istess sentenza biss wara li talbitha, u dan matul Frar 2022.
43      Ir-raba’ u fl-aħħar nett, il-qorti tar-rinviju tosserva li l-kumpannija D. ma ppreżentatx appell kontra s-sentenza li timponi l-ordni ta’ konfiska kontenzjuża.
44      Fid-dawl ta’ dawn il-konstatazzjonijiet, il-qorti tar-rinviju tistaqsi dwar il-portata tal-verifiki li hija għandha twettaq fil-kuntest tat-tilwima fil-kawża prinċipali kif ukoll sa fejn hija għandha tikkonsulta, f’dan il-kuntest, lill-awtorità emittenti tal-ordni ta’ konfiska kontenzjuża, fid-dawl tal-prinċipju ta’ rikonoxximent reċiproku u tal-Artikolu 33(2) tar-Regolament 2018/1805, li jipprevedi li r-raġunijiet sostantivi li wasslu għall-ħruġ ta’ tali ordni ma jistgħux jiġu kkontestati quddiem qorti tal-Istat Membru ta’ eżekuzzjoni.
45      F’dawn iċ-ċirkustanzi, il-Visoki kazneni sud (il-Qorti Kriminali tal-Appell) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      Il-kunċett ta’ ‘proċedura marbuta ma’ reat kriminali li tista’ twassal għall-konfiska ta’ proprjetà anki mingħajr kundanna finali’, fis-sens tal-punt 3 tal-Artikolu 2 tar-Regolament [2018/1805], ikopri proċedura kriminali li [ntemmet] b’sentenza ta’ ħelsien mill-akkuża?
2)      Il-kunċett ta’ ‘proċedura marbuta ma’ reat kriminali li tista’ twassal għall-konfiska ta’ proprjetà anki mingħajr kundanna finali’, fis-sens tal-punt 3 tal-Artikolu 2 tar-Regolament 2018/1805, ikopri wkoll proċedura kriminali li [ntemmet] b’sentenza ta’ ħelsien mill-akkuża marbuta ma’ deċiżjoni ta’ konfiska ta’ proprjetà bħala rikavat illegali miksuba minn reat kriminali differenti mir-reat kriminali li fir-rigward tiegħu tkun ingħatat is-sentenza ta’ ħelsien mill-akkuża u li fih ma jkunux ipparteċipaw l-akkużati iżda persuni oħra li kontrihom ma jkunx inħareġ att ta’ akkuża?
3)      Imur kontra r-Regolament 2018/1805, kontra l-Artikolu 1(2) tar-Regolament 2018/1805, u kontra l-Artikolu 47 tal-Karta tad-Drittijiet Fundamentali tal-Unjoni Ewropea r-rikonoxximent ta’ deċiżjoni ta’ konfiska mogħtija fil-kuntest ta’ proċedura kriminali li fiha l-persuna affettwata, fis-sens tal-punt 10 tal-Artikolu 2 [ta’ dan ir-regolament],
–        ma tkunx issejħet biex tipparteċipa fil-fażijiet kollha tal-proċedura kriminali;
–        ma tkunx ġiet informata bid-dritt li jkollha aċċess għal avukat matul il-proċedura kollha;
–        ma tkunx ingħatat it-test sħiħ tas-sentenza bid-deċiżjoni ta’ konfiska [kontenzjuża] b’lingwa li hija tifhem, iżda tkun irċeviet biss estratti minnha, u tkunx ma appellat mis-sentenza kif innotifikata lilha?”
Fuq id-domandi preliminari
Fuq l-ewwel u t-tieni domanda
46      Permezz tal-ewwel u tat-tieni domanda tagħha, li għandhom jiġu eżaminati flimkien, il-qorti tar-rinviju tistaqsi, essenzjalment, jekk l-Artikolu 1(1) u (4), kif ukoll il-punt 2 u l-punt 3(a) u (d) tal-Artikolu 2 tar-Regolament 2018/1805 għandhomx jiġu interpretati fis-sens li dan ir-regolament japplika għal ordni ta’ konfiska mogħtija, wara proċeduri kriminali, f’sentenza li tillibera lill-imputati mir-reat li kien is-suġġett ta’ dawn il-proċeduri u li tikkonstata li l-proprjetà li għandha tiġi kkonfiskata tikkostitwixxi r-rikavat ta’ reat differenti minn dan tal-aħħar, li fih ipparteċipat persuna oħra minbarra l-imputati liberati, li kontriha ma ġie stabbilit ebda att ta’ akkuża.
47      Għandu jitfakkar li, skont l-Artikolu 1(1) tar-Regolament 2018/1805, dan ir-regolament jistabbilixxi r-regoli li skonthom Stat Membru jirrikonoxxi u jeżegwixxi fit-territorju tiegħu ordnijiet ta’ ffriżar u ordnijiet ta’ konfiska maħruġa minn Stat Membru ieħor fil-qafas ta’ proċeduri f’materji kriminali. Skont l-Artikolu 1(4) ta’ dan ir-regolament, dan ma japplikax, min-naħa l-oħra, għall-ordnijiet ta’ ffriżar u għall-ordnijiet ta’ konfiska maħruġa fil-kuntest ta’ proċeduri fil-qasam ċivili u amministrattiv.
48      Il-punt 2 tal-Artikolu 2 tal-imsemmi regolament jippreċiża, f’dan ir-rigward, li l-kunċett ta’ “ordni ta’ konfiska”, fis-sens tal-istess regolament, jirreferi għal piena jew miżura definittiva ordnata minn qorti wara proċedura b’rabta ma’ reat, li jirriżultaw fit-tiċħid definittiv ta’ persuna fiżika jew ġuridika minn proprjetà.
49      Il-punt 3(a) u (d) tal-Artikolu 2 tar-Regolament 2018/1805 jiddefinixxi l-kunċett ta’ “proprjetà” bħala li jinkludi, b’mod partikolari, kull proprjetà li l-awtorità emittenti tqis li tikkostitwixxi r-rikavat minn reat jew li hija suġġetta għal konfiska, inkluż “mingħajr kundanna finali”, skont id-dritt tal-Istat Membru emittenti wara proċeduri b’rabta ma’ reat.
50      B’hekk, mill-formulazzjoni ta’ dawn id-dispożizzjonijiet jirriżulta li l-kamp ta’ applikazzjoni tar-Regolament 2018/1805 jinkludi t-tipi kollha ta’ ordnijiet ta’ konfiska li jinħarġu wara proċedura b’rabta ma’ reat, inklużi l-ordnijiet ta’ konfiska mogħtija mingħajr kundanna definittiva. Kif tippreċiża l-premessa 13 ta’ dan ir-regolament, l-Istati Membri għandhom ikunu f’pożizzjoni li jirrikonoxxu u jeżegwixxu tali ordnijiet adottati skont id-dritt tal-Istat Membru emittenti konformement mal-imsemmi regolament, anki jekk is-sistema legali tal-Istat Membru ta’ eżekuzzjoni ma tipprevedix dan it-tip ta’ ordnijiet.
51      Minn dan jirriżulta li, kif espona l-Avukat Ġenerali fil-punti 28 sa 36 tal-konklużjonijiet tiegħu u kif sostnew il-persuni kkonċernati kollha li ppreżentaw osservazzjonijiet bil-miktub, ir-Regolament 2018/1805 japplika għal ordni ta’ konfiska, bħal dik inkwistjoni fil-kawża prinċipali. Fil-fatt, dan id-digriet ġie adottat mill-qorti nazzjonali kompetenti wara proċedura fil-qasam kriminali li fil-kuntest tagħha din il-qorti qieset li l-proprjetà
kkonfiskata kienu jikkostitwixxu r-“rikavat minn reat kriminali”, fis-sens tal-punt 3(a) tal-Artikolu 2 ta’ dan ir-regolament, jiġifieri r-reat li jikkonsisti f’li jiġu leżi l-kredituri u r-reat ta’ ħasil tal-flus, u li din il-proprjetà kienet punibbli, skont id-dritt Sloven, b’“konfiska mingħajr kundanna definittiva”, fis-sens tal-punt 3(d) tal-Artikolu 2 tal-imsemmi regolament. Huwa irrilevanti f’dan ir-rigward li dawn iż-żewġ reati ma tawx lok għal att ta’ akkuża u li persuni oħra minbarra dawk li pparteċipaw f’dawn ir-reati ġew illiberati fil-kuntest ta’ dawn il-proċeduri.
52      Fid-dawl tal-kunsiderazzjonijiet preċedenti, ir-risposta għall-ewwel u għat-tieni domanda għandha tkun li l-Artikolu 1(1) u (4), kif ukoll il-punt 2 u l-punt 3(a) u (d) tal-Artikolu 2 tar-Regolament 2018/1805 għandhom jiġu interpretati fis-sens li dan ir-regolament japplika għal ordni ta’ konfiska maħruġa, wara proċeduri kriminali, f’sentenza li tillibera lill-imputati mir-reat li kien is-suġġett ta’ dawn il-proċeduri u li tikkonstata li l-proprjetà li għandha tiġi kkonfiskata tikkostitwixxi r-rikavat ta’ reat differenti minn dan tal-aħħar, li fih ipparteċipat persuna oħra minbarra l-imputati liberati, li kontriha ma ġie stabbilit ebda att ta’ akkuża.
Fuq it-tielet domanda
53      Permezz tat-tielet domanda tagħha, il-qorti tar-rinviju tistaqsi, essenzjalment, jekk l-Artikolu 19(1)(h) tar-Regolament 2018/1805, moqri flimkien mal-Artikolu 1(2) ta’ dan ir-regolament u fid-dawl tal-Artikolu 47 tal-Karta, għandux jiġi interpretat fis-sens li l-awtorità ta’ eżekuzzjoni ta’ Stat Membru tista’ tirrifjuta li tirrikonoxxi u li teżegwixxi ordni ta’ konfiska abbażi tal-allegat ksur, fl-Istat Membru emittenti, tad-drittijiet fundamentali tal-persuna kkonċernata minn din l-ordni, fis-sens tal-punt 10 tal-Artikolu 2 tal-imsemmi regolament, minħabba, l-ewwel nett, li din il-persuna ma ġietx imsejħa tipparteċipa fil-fażijiet kollha tal-proċeduri kriminali li wasslu għall-adozzjoni tal-imsemmija ordni, it-tieni nett, li hija ma ġietx informata bid-dritt tagħha li jkollha aċċess għal avukat matul dawn il-proċedura kollha u, it-tielet nett, li hija ma rċevietx in-notifika, f’lingwa li hija tifhem, tat-test sħiħ tas-sentenza li tagħti l-istess ordni, u dan minkejja li l-imsemmija persuna ma użatx ir-rimedji ġudizzjarji li hija kellha fl-Istat Membru emittenti sabiex tikkontesta din is-sentenza.
Fuq l-ammissibbiltà
54      Il-Gvern Sloven jeċċepixxi l-inammissibbiltà tat-tielet domanda, minħabba li l-ipoteżijiet ta’ ksur tad-drittijiet fundamentali previsti mill-qorti tar-rinviju f’din id-domanda ma jikkorrispondux għar-realtà tal-fatti tal-kawża prinċipali.
55      Għandu jitfakkar li, skont ġurisprudenza stabbilita, id-domandi dwar l-interpretazzjoni tad-dritt tal-Unjoni magħmula mill-qorti nazzjonali fil-kuntest legali u fattwali li għandhom jiġu ddefiniti mill-imsemmija qorti nazzjonali, u li ma huwiex il-kompitu tal-Qorti tal-Ġustizzja li tivverifika l-eżattezza tagħhom, jibbenefikaw minn preżunzjoni ta’ rilevanza. Il-Qorti tal-Ġustizzja tista’ tirrifjuta li tiddeċiedi dwar talba mressqa minn qorti nazzjonali biss meta jkun jidher b’mod manifest li l-interpretazzjoni mitluba tad-dritt tal-Unjoni ma għandha ebda relazzjoni mar-realtà jew mas-suġġett tat-tilwima fil-kawża prinċipali, meta l-problema tkun ta’ natura ipotetika jew inkella meta l-Qorti tal-Ġustizzja ma jkollhiex il-punti ta’ fatt u ta’ liġi neċessarji sabiex tirrispondi b’mod utli għad-domandi li jkunu sarulha (sentenza tat‑8 ta’ April 2025, Uffiċċju tal-Prosekutur Pubbliku Ewropew (stħarriġ ġudizzjarju tal-atti proċedurali) C‑292/23, EU:C:2025:255, punt 36 u l-ġurisprudenza ċċitata).
56      F’dan il-każ, mit-talba għal deċiżjoni preliminari jirriżulta li l-qorti tar-rinviju, adita b’tilwima dwar ir-rikonoxximent u l-eżekuzzjoni ta’ ordni ta’ konfiska adottata wara proċeduri kriminali mibdija fi Stat Membru differenti mir-Repubblika tal-Kroazja, tistaqsi, permezz tat-tielet domanda tagħha, dwar jekk il-proċedura li wasslet għall-adozzjoni ta’ din l-ordni kinitx ivvizzjata bi ksur tad-drittijiet fundamentali tal-persuna kkonċernata li huma ta’ natura li jiġġustifikaw, skont l-Artikolu 19(1)(h) tar-Regolament 2018/1805, ir-rifjut ta’ rikonoxximent u ta’ eżekuzzjoni tal-imsemmija ordni.
57      F’dawn iċ-ċirkustanzi, u peress li hija din il-qorti biss li għandha tivverifika l-eżattezza taċ-ċirkustanzi fattwali li għalihom hija ssemmi fid-domanda tagħha fir-rigward ta’ tali ksur eventwali, ma jistax jitqies li l-interpretazzjoni tad-dritt tal-Unjoni li hija titlob permezz ta’ din id-domanda manifestament ma għandha ebda rabta mar-realtà jew mas-suġġett tat-tilwima li hija adita biha jew inkella li l-imsemmija domanda hija ta’ natura ipotetika.
58      Konsegwentement, it-tielet domanda hija ammissibbli.
Fuq il-mertu
59      Preliminarjament, għandu jitfakkar li, b’mod partikolari, mill-Artikolu 1(1) tar-Regolament 2018/1805, moqri fid-dawl tal-premessi 1 sa 4, 11 u 12 tal-istess regolament, jirriżulta li, sa fejn, minn naħa, l-iffriżar u l-konfiska tal-mezzi strumentali u tar-rikavat mill-kriminalità jinsabu fost il-mezzi l-iktar effikaċi għall-ġlieda kontra l-kriminalità u, jew, min-naħa l-oħra, in-natura ta’ spiss transnazzjonali tal-kriminalità teħtieġ li tiġi żgurata l-effikaċja tal-kooperazzjoni transkonfinali f’dan il-qasam, dan ir-regolament għandu l-għan li jistabbilixxi regoli li jobbligaw lill-Istati Membri jirrikonoxxu l-ordnijiet ta’ ffriżar u l-ordnijiet ta’ konfiska maħruġa minn Stat Membru ieħor fil-kuntest ta’ proċeduri fil-qasam kriminali. Dan il-mekkaniżmu huwa bbażat fuq il-prinċipju ta’ rikonoxximent reċiproku tas-sentenzi u tal-ordnijiet ġudizzjarji, li jikkostitwixxi l-“pedament” tal-kooperazzjoni ġudizzjarja bejn l-Istati Membri f’materji kriminali, u huwa intiż li jikkontribwixxi għaż-żamma kif ukoll għall-iżvilupp ta’ spazju ta’ libertà, sigurtà u ġustizzja billi jsaħħaħ din il-kooperazzjoni.
60      B’mod partikolari, konformement mal-prinċipju ta’ rikonoxximent reċiproku, li fuqu hija bbażata l-istruttura tar-Regolament 2018/1805, Stat Membru huwa, bħala prinċipju, obbligat, skont l-Artikolu 18(1) tiegħu, moqri fid-dawl tal-premessi 12 u 31 tiegħu, li jirrikonoxxi, mingħajr formalitajiet oħra, l-ordnijiet ta’ konfiska maħruġa minn Stat Membru ieħor li ġew trażmessi lilu konformement mal-Artikolu 14 ta’ dan ir-regolament u li jieħu l-miżuri neċessarji għall-eżekuzzjoni tagħhom, bl-istess mod bħall-ordnijiet ta’ konfiska maħruġa fil-livell nazzjonali, ħlief fil-każijiet espressament previsti mill-imsemmi regolament u, b’mod partikolari, mill-Artikolu 19 tiegħu, li jistabbilixxi r-raġunijiet li għalihom Stat Membru jista’ jiddeċiedi li ma jirrikonoxxix u li ma jeżegwixxix ordni ta’ konfiska.
61      Fost dawn ir-raġunijiet għal rifjut ta’ rikonoxximent u ta’ eżekuzzjoni hemm dak previst fl-Artikolu 19(1)(h) tar-Regolament 2018/1805, li jipprevedi li l-awtorità ta’ eżekuzzjoni ta’ Stat Membru tista’ tiddeċiedi li ma tirrikonoxxix u li ma teżegwixxix ordni ta’ konfiska maħruġa fi Stat Membru ieħor meta, f’sitwazzjonijiet eċċezzjonali, ikun hemm raġunijiet sostanzjali sabiex wieħed jemmen, abbażi ta’ elementi preċiżi u oġġettivi, li l-eżekuzzjoni ta’ din l-ordni twassal, fiċ-ċirkustanzi partikolari tal-każ, għal ksur manifest ta’ dritt fundamentali rilevanti stabbilit fil-Karta, b’mod partikolari, id-dritt għal rimedju effettiv, id-dritt għal smigħ ġust u d-drittijiet tad-difiża.
62      Minn dan isegwi li l-leġiżlatur tal-Unjoni ppreveda, permezz ta’ dan l-Artikolu 19(1)(h), raġuni speċifika għal nuqqas ta’ rikonoxximent u għal nuqqas ta’ eżekuzzjoni ta’ ordni ta’ konfiska, li hija intiża li tiżgura r-rispett tad-drittijiet fundamentali stabbiliti mill-Karta u li tikkonkretizza l-Artikolu 1(2) ta’ dan ir-regolament, li skontu li dan ma għandux l-effett li jbiddel l-obbligu li jiġu rrispettati d-drittijiet fundamentali u l-prinċipji ġuridiċi stabbiliti fl-Artikolu 6 TUE.
63      F’dan ir-rigward, mill-formulazzjoni stess tal-Artikolu 19(1)(h) tar-Regolament 2018/1805, riprodott ukoll fil-premessa 34 ta’ dan ir-regolament, jirriżulta li din id-dispożizzjoni tirreferi għar-riskju li l-eżekuzzjoni ta’ ordni ta’ konfiska twassal, “fiċ-ċirkustanzi partikolari tal-każ”, ksur manifest ta’ dritt fundamentali rilevanti stabbilit mill-Karta.
64      Għaldaqstant, kif irrileva l-Avukat Ġenerali fil-punt 68 tal-konklużjonijiet tiegħu, u kif sostniet ukoll il-Kummissjoni Ewropea waqt is-seduta quddiem il-Qorti tal-Ġustizzja, il-leġiżlatur tal-Unjoni, billi stabbilixxa din ir-raġuni speċifika ta’ rifjut ta’ rikonoxximent u ta’ eżekuzzjoni ta’ ordni ta’ konfiska abbażi tal-ksur tad-drittijiet fundamentali, ried jeżiġi li l-awtorità ta’ eżekuzzjoni tal-Istat Membru kkonċernat twettaq biss eżami individwalizzat tal-eżistenza ta’ riskju ta’ tali ksur manifest ta’ dritt fundamentali.
65      B’mod partikolari, l-Artikolu 19(1)(h) tar-Regolament 2018/1805 ma jeħtieġx li tali eżami individwalizzat ikun obbligatorjament ippreċedut mill-konstatazzjoni, mill-awtorità ta’ eżekuzzjoni tal-Istat Membru kkonċernat, tal-eżistenza, fl-Istat Membru emittenti, jew ta’ nuqqasijiet sistemiċi jew iġġeneralizzati, jew ta’ nuqqasijiet li jaffettwaw b’mod iktar speċifiku grupp identifikabbli ta’ persuni. Din il-konstatazzjoni hija, min-naħa l-oħra, meħtieġa mill-Qorti tal-Ġustizzja fil-kuntest tal-eżami f’żewġ stadji distinti li għandu, bħala prinċipju, jitwettaq, fil-kuntest tad-Deċiżjonijiet Qafas 2002/584 u 2008/909, sabiex tiġi evalwata, waqt proċedura ta’ eżekuzzjoni ta’ mandat ta’ arrest Ewropew kif ukoll ta’ proċedura ta’ rikonoxximent u ta’ eżekuzzjoni ta’ sentenza ta’ kundanna kriminali, ir-realtà tar-riskju ta’ ksur tad-drittijiet fundamentali ggarantiti fl-Artikoli 4, 7, 24 u 47 tal-Karta (ara, f’dan is-sens, b’mod partikolari, is-sentenzi tal‑5 ta’ April 2016, Aranyosi u Căldăraru, C‑404/15 u C‑659/15 PPU, EU:C:2016:198, punti 88 sa 94; tad‑9 ta’ Novembru 2023, Staatsanwaltschaft Aachen, C‑819/21, EU:C:2023:841, punti 25 sa 30, kif ukoll tad‑29 ta’ Lulju 2024, Alchaster, C‑202/24, EU:C:2024:649, punti 52 sa 54 u l-ġurisprudenza ċċitata).
66      Dan l-eżami f’żewġ stadji huwa bbażat, fl-assenza ta’ raġuni speċifika għal rifjut ta’ rikonoxximent u ta’ eżekuzzjoni abbażi tal-ksur tad-drittijiet fundamentali stabbilit mil-leġiżlatur tal-Unjoni, fuq l-interpretazzjoni tad-dispożizzjoni ġenerali li tinsab, rispettivament, fl-Artikolu 1(3) tad-Deċiżjoni Qafas 2002/584 u fl-Artikolu 3(4) tad-Deċiżjoni Qafas 2008/909, li jikkorrispondu għall-Artikolu 1(2) tar-Regolament 2018/1805, iċċitat fil-punt 62 ta’ din is-sentenza.
67      Issa, għandu jiġi kkonstatat li, permezz tal-Artikolu 19(1)(h) ta’ dan ir-regolament, il-leġiżlatur tal-Unjoni għażel espliċitament, fir-rigward tas-sistema ta’ rikonoxximent u ta’ eżekuzzjoni tal-ordnijiet ta’ konfiska, li jikkonkretizza din id-dispożizzjoni ġenerali permezz ta’ tali raġuni speċifika għal rifjut ta’ rikonoxximent u ta’ eżekuzzjoni li hija bbażata fuq modalitajiet ta’ eżami individwali, li jeżiġu biss evalwazzjoni individwalizzata tal-eżistenza ta’ riskju ta’ ksur manifest tad-drittijiet fundamentali.
68      F’dawn iċ-ċirkustanzi, għalkemm, fil-kuntest ta’ eżami individwalizzat, l-eżistenza jew ta’ nuqqasijiet sistemiċi jew iġġeneralizzati, jew ta’ nuqqasijiet li jaffettwaw b’mod iktar speċifiku grupp identifikabbli ta’ persuni fir-rigward tal-osservanza, fl-Istat Membru emittenti, tad-drittijiet fundamentali stabbiliti mill-Karta tista’, jekk ikun il-każ, tkun ta’ natura li tikkontribwixxi sabiex tiġi stabbilita l-eżistenza ta’ riskju ta’ ksur manifest ta’ dawn id-drittijiet, xorta jibqa’ l-fatt li l-awtorità ta’ eżekuzzjoni ta’ Stat Membru ma hijiex obbligata twettaq l-eżami f’żewġ stadji distinti, kif imsemmi fil-punt 65 ta’ din is-sentenza, sabiex tkun tista’ tinvoka r-raġuni speċifika għal rifjut ta’ rikonoxximent u ta’ eżekuzzjoni ta’ ordni ta’ konfiska, prevista fl-Artikolu 19(1)(h) tar-Regolament 2018/1805.
69      Madankollu, hemm lok, minn naħa, li jiġi rrilevat, bħalma għamel l-Avukat Ġenerali fil-punt 78 tal-konklużjonijiet tiegħu, li din id-dispożizzjoni, billi tillimita r-raġuni għal rifjut ta’ rikonoxximent u ta’ eżekuzzjoni li hija tistabbilixxi għal, skont il-formulazzjoni espliċita tagħha, “sitwazzjonijiet eċċezzjonali” u billi teżiġi l-prova tal-eżistenza ta’ “raġunijiet sostanzjali” sabiex wieħed jemmen, abbażi ta’ “evidenza speċifika u oġġettiva”, li l-eżekuzzjoni ta’ ordni ta’ konfiska ser twassal għal “ksur manifest” ta’ dritt fundamentali rilevanti stabbilit fil-Karta, tipprevedi kundizzjonijiet stretti kif ukoll livell għoli ta’ gravità ta’ tali ksur.
70      Barra minn hekk, tali raġuni ta’ rifjut ta’ rikonoxximent u ta’ eżekuzzjoni, sa fejn tikkostitwixxi eċċezzjoni għall-prinċipji tar-rikonoxximent reċiproku u tal-fiduċja reċiproka li fuqu hija bbażata s-sistema ta’ kooperazzjoni ġudizzjarja f’materji kriminali bejn l-Istati Membri, trid tiġi interpretata b’mod strett (ara s-sentenza tal‑21 ta’ Diċembru 2023, GN (Raġuni ta’ rifjut ibbażata fuq l-aħjar interessi tal-wild) (C‑261/22, EU:C:2023:1017, punt 37 u l-ġurisprudenza ċċitata).
71      F’dan il-każ, il-qorti tar-rinviju tistaqsi dwar ir-rispett, fl-Istat Membru emittenti, tad-drittijiet fundamentali tal-persuna kkonċernata mill-ordni ta’ konfiska kontenzjuża, minħabba li din il-persuna ma ġietx imsejħa tipparteċipa fil-fażijiet kollha tal-proċeduri kriminali li wasslu għall-adozzjoni ta’ din l-ordni, li hija ma ġietx informata bid-dritt tagħha li jkollha aċċess għal avukat matul dawn il-proċeduri kollha u li hija ma rċevietx notifika, f’lingwa li hija tifhem, tat-test sħiħ tas-sentenza li tagħti l-imsemmija ordni.
72      F’dan ir-rigward, għandu jiġi rrilevat qabel kollox li, b’mod partikolari, id-Direttiva 2014/24 tobbliga lill-Istati Membri, kif jirriżulta mill-Artikolu 1(1) tiegħu, li jistabbilixxu regoli minimi komuni dwar l-iffriżar kif ukoll għall-konfiska ta’ mezzi strumentali u tar-rikavat b’rabta ma’ reati, bl-għan, b’mod partikolari, li jiġi ffaċilitat ir-rikonoxximent reċiproku ta’ ordnijiet ġudizzjarji ta’ konfiska adottati fil-kuntest ta’ proċeduri kriminali (ara, f’dan is-sens, is-sentenzi tal‑4 ta’ Ottubru 2024, 1Dream et (C‑767/22, C‑49/23 u C‑161/23, EU:C:2024:823, punti 72 u 73 kif ukoll il-ġurisprudenza ċċitata).
73      B’hekk, l-Artikolu 8(1) ta’ din id-direttiva jimponi fuq l-Istati Membri l-obbligu li jieħdu l-miżuri neċessarji sabiex jiżguraw li l-persuni kkonċernati mill-miżuri previsti mill-imsemmija direttiva, li, skont il-ġurisprudenza tal-Qorti tal-Ġustizzja, jinkludu mhux biss dawk misjuba ħatja ta’ reat, iżda wkoll it-terzi li l-proprjetà tagħhom hija kkonċernata minn ordni ta’ konfiska (sentenza tal‑21 ta’ Ottubru 2021, Okrazhna prokuratura, C‑845/19 u C‑863/19, EU:C:2021:864, punt 76), ikollhom id-dritt għal rimedju effettiv u għal smigħ xieraq sabiex jitħarsu d-drittijiet tagħhom.
74      B’mod partikolari, skont l-Artikolu 8(6) tad-Direttiva 2014/42, l-Istati Membri għandhom jieħdu l-miżuri meħtieġa sabiex jiżguraw li kwalunkwe ordni ta’ konfiska tkun debitament motivata u kkomunikata lill-persuna kkonċernata. Huma għandhom jipprovdu għall-possibbiltà effettiva li persuna li fil-konfront tagħha tkun inħarġet ordni ta’ konfiska tkun tista’ tikkontesta dik l-ordni quddiem qorti. Barra minn hekk, l-Artikolu 8(7) ta’ din l-istess direttiva jipprevedi, minn naħa, li, bla ħsara għad-Direttivi 2012/13 u 2013/48, il-persuni li l-proprjetà tagħhom tkun ikkonċernata minn tali ordni għandhom id-dritt ta’ aċċess għal avukat matul il-proċedura kollha ta’ konfiska fir-rigward tad-determinazzjoni tar-rikavat u tal-mezzi strumentali sabiex ikunu jistgħu jippreżervaw id-drittijiet tagħhom, u, min-naħa l-oħra, li l-persuni kkonċernati jiġu informati b’dan id-dritt.
75      Barra minn hekk, kif jirriżulta mill-premessa 18 tar-Regolament 2018/1805, id-drittijiet proċedurali ggarantiti minn diversi direttivi oħra msemmija f’din il-premessa japplikaw għall-proċeduri kriminali li jaqgħu taħt dan ir-regolament fir-rigward tal-Istati Membri marbuta b’dawn id-direttivi.
76      Fi kwalunkwe każ, indipendentement mil-limiti tal-kamp ta’ applikazzjoni tal-atti tad-dritt sekondarju msemmija fil-punti 72 u 75 ta’ din is-sentenza, il-garanziji previsti mill-Karta għandhom, kif tenfasizza wkoll il-premessa 18 tar-Regolament 2018/1805, japplikaw għall-proċeduri kollha li jaqgħu taħt dan ir-regolament.
77      B’hekk, l-obbligu li jiġu rrispettati d-drittijiet fundamentali ggarantiti mill-Karta huwa impost fuq l-Istati Membri meta jiddeċiedu dwar talba għar-rikonoxximent u għall-eżekuzzjoni ta’ ordni ta’ konfiska konformement mar-Regolament 2018/1805, peress li, meta jagħmlu dan, huma jimplimentaw id-dritt tal-Unjoni, fis-sens tal-Artikolu 51(1) tal-Karta.
78      Fost dawn id-drittijiet fundamentali hemm, b’mod partikolari, id-dritt għal rimedju effettiv u għal simgħ xieraq, stabbilit fl-Artikolu 47 tal-Karta, li huwa kkostitwit minn diversi elementi li jinkludu, b’mod partikolari, id-drittijiet tad-difiża, il-prinċipju ta’ opportunitajiet ugwali għall-partijiet, id-dritt ta’ aċċess għall-qrati kif ukoll id-dritt li persuna tieħu parir, ikollha difiża u tkun irrappreżentata (sentenza tas‑26 ta’ Lulju 2017, Sacko, C‑348/16, EU:C:2017:591, punt 32 u l-ġurisprudenza ċċitata). Id-dritt għal rimedju effettiv, id-dritt għal smigħ xieraq u d-drittijiet tad-difiża huma, barra minn hekk, imsemmija espliċitament fl-Artikolu 19(1)(h) tar-Regolament 2018/1805.
79      Skont il-ġurisprudenza stabbilita, fil-kuntest tas-sistema ta’ kooperazzjoni ġudizzjarja bejn l-Istati Membri f’materji kriminali, il-garanzija ta’ dawk id-drittijiet fundamentali hija primarjament responsabbiltà tal-Istat Membru emittenti (ara, b’analoġija, is-sentenza tad‑29 ta’ Lulju 2024, Breian, C‑318/24 PPU, EU:C:2024:658, punti 32 u 52 kif ukoll il-ġurisprudenza ċċitata).
80      Minn dan isegwi li, kif irrileva l-Avukat Ġenerali, essenzjalment, fil-punt 93 tal-konklużjonijiet tiegħu, il-persuna kkonċernata minn ordni ta’ konfiska ma tistax, meta ma tkunx użat ir-rimedji ġudizzjarji disponibbli għaliha fl-Istat Membru emittenti, titqies li tinsab f’sitwazzjoni eċċezzjonali kkaratterizzata mill-preżenza ta’ elementi preċiżi u oġġettivi ta’ natura li jikkostitwixxu raġunijiet serji sabiex wieħed jemmen li l-eżekuzzjoni ta’ din l-ordni twassal, fiċ-ċirkustanzi partikolari tal-każ, għal ksur manifest ta’ dritt fundamentali stabbilit mill-Karta, fis-sens tal-Artikolu 19(1)(h) tagħha, tar-Regolament 2018/1805, sakemm ma tkunx tista’ turi li ċirkustanzi partikolari jirrendu impossibbli jew, tal-inqas, eċċessivament diffiċli, għal din il-persuna, l-eżerċizzju tal-imsemmija rimedji ġudizzjarji, jew saħansitra li l-imsemmija ċirkustanzi jaffettwaw in-natura effettiva tagħhom.
81      F’dan il-każ, skont l-elementi li jinsabu fid-deċiżjoni tar-rinviju, jidher li, minn naħa, l-Artikolu 500 taż-ZKP jipprevedi, fil-każ ta’ miżuri ta’ konfiska, id-dritt, għall-persuni ġuridiċi, li jinstemgħu permezz tar-rappreżentant tagħhom, kemm matul il-proċedura preliminari kif ukoll waqt is-seduta prinċipali, kif ukoll id-dritt, għal dan ir-rappreżentant, li jipproduċi provi u li jagħmel mistoqsijiet. Min-naħa l-oħra, l-Artikolu 498(3) u (4) taż-ZKP jipprevedi li kopja awtentikata tal-ordni ta’ konfiska msemmija f’dan l-artikolu għandha tingħata lill-proprjetarju tal-proprjetà
kkonfiskata jekk l-identità tiegħu tkun magħrufa u li dan ikollu dritt għal appell kontra din l-ordni. Madankollu, mill-istess deċiżjoni tar-rinviju jirriżulta li, għalkemm il-kumpannija D., permezz tal-avukat tagħha, ippreżentat rikors kontra l-ordnijiet ta’ ffriżar adottati fil-konfront tagħha, hija ma eżerċitatx, min-naħa l-oħra, ir-rimedji ġudizzjarji previsti mil-leġiżlazzjoni tal-Istat Membru emittenti sabiex tikkontesta l-ordni ta’ konfiska kontenzjuża.
82      F’dawn iċ-ċirkustanzi, bla ħsara għall-verifiki li għandhom isiru mill-qorti tar-rinviju, persuna ġuridika, bħall-kumpannija D., ma tistax, kif irrileva l-Avukat Ġenerali fil-punt 92 tal-konklużjonijiet tiegħu, tinvoka, fl-istadju tar-rikonoxximent u tal-eżekuzzjoni ta’ ordni ta’ konfiska li tikkonċernaha, l-allegat ksur tad-drittijiet fundamentali tagħha, indikat fil-punt 53 ta’ din is-sentenza, matul il-proċedura li wasslet għall-adozzjoni ta’ din l-ordni fl-Istat Membru emittenti, billi tinvoka r-raġuni għal rifjut ta’ rikonoxximent u ta’ eżekuzzjoni li tinsab fl-Artikolu 19(1)(h) tar-Regolament 2018/1805, biss meta tista’ turi l-eżistenza ta’ ċirkustanzi partikolari li rrendew impossibbli jew, tal-inqas, eċċessivament diffiċli, għaliha, l-eżerċizzju ta’ dawn ir-rimedji ġudizzjarji, li jaffettwaw in-natura effettiva tagħhom.
83      F’dan ir-rigward, kif ġie rrilevat fil-punti 41, 42 u 44 ta’ din is-sentenza, mid-deċiżjoni tar-rinviju jirriżulta li, minn naħa, il-qorti tar-rinviju tistaqsi jekk it-test sħiħ tas-sentenza tal-Okrožno sodišče v Mariboru (il-Qorti Reġjonali ta’ Maribor), tas‑27 ta’ Mejju 2020, li timponi l-ordni ta’ konfiska kontenzjuża, kellux jiġi nnotifikat lill-kumpannija D., sabiex jiġi ggarantit lilha smigħ xieraq. Min-naħa l-oħra, sa fejn il-kumpannija D. tikkontesta, fil-kuntest tal-kawża prinċipali, li estratti minn din is-sentenza u informazzjoni dwar ir-rimedji ġudizzjarji disponibbli fl-Istat Membru emittenti ġew effettivament innotifikati lilha fit‑13 ta’ Ottubru 2020, din il-qorti tistaqsi dwar jekk hija tistax tivverifika jekk din in-notifika seħħitx realment u jekk hija għandhiex tikkonsulta, f’dan il-kuntest, mal-awtorità emittenti.
84      Skont ġurisprudenza stabbilita, ir-rispett tad-dritt għal protezzjoni ġudizzjarja effettiva jeżiġi mhux biss il-garanzija ta’ riċezzjoni reali u effettiva tal-ordnijiet, jiġifieri n-notifika tagħhom lid-destinatarju tagħhom, iżda wkoll li tali notifika tippermettilhom ikunu jafu b’mod preċiż il-motivi li fuqhom hija bbażata l-ordni meħuda fil-konfront tagħhom, kif ukoll ir-rimedji ġudizzjarji kontra tali ordni u t-terminu mogħti għal dan l-għan, sabiex ikunu f’pożizzjoni li jiddefendu b’mod effettiv id-drittijiet tagħhom u li jiddeċiedu b’għarfien sħiħ tal-fatti jekk huwiex utli li jikkontestaw l-imsemmija ordni quddiem qorti (sentenza tas‑6 ta’ Ottubru 2021, Prokuratura Rejonowa Łód-Bałuty, C‑338/20, EU:C:2021:805, punt 34 u l-ġurisprudenza ċċitata).
85      F’dan il-każ, mid-deċiżjoni tar-rinviju jirriżulta, kif imsemmi fil-punt 40 ta’ din is-sentenza, li ċ-ċertifikat ta’ konfiska inkwistjoni fil-kawża prinċipali, trażmess mill-awtorità emittenti konformement mal-Artikolu 14(1) tar-Regolament 2018/1805, jinkludi l-indikazzjoni li l-estratti tas-sentenza li timponi l-ordni ta’ konfiska kontenzjuża, relatati mal-introduzzjoni, mad-dispożittiv, mal-parti tal-motivazzjoni relatata mal-prodotti kkonfiskati u mar-riferiment tar-rimedji ġudizzjarji, ġew innotifikati, flimkien ma’ traduzzjoni bil-lingwa Kroata, lill-kumpannija D.
86      Issa, in-notifika ta’ dawn l-estratti tas-sentenza li timponi l-ordni ta’ konfiska kontenzjuża, sakemm din tkun saret mal-kumpannija D., tidher, bħala prinċipju, ta’ natura li tippermetti lil din il-kumpannija teżerċita effettivament ir-rimedji ġudizzjarji li hija kellha fl-Istat Membru emittenti sabiex tinvoka l-allegat ksur tad-drittijiet fundamentali tagħha li vvizzja l-proċedura li wasslet għall-adozzjoni ta’ din l-ordni. Fil-fatt, kif jirriżulta mill-punti 22 sa 29 ta’ din is-sentenza, l-ordni ta’ konfiska kontenzjuża kienet ibbażata fuq reati differenti minn dak li għalih din is-sentenza tat il-liberazzjoni tal-erba’ imputati kkonċernati. F’dan ir-rigward, ma jidhirx li n-notifika lill-kumpannija D. tal-partijiet tal-imsemmija sentenza dwar dan l-aħħar reat u dwar dan il-liberazzjoni kienet indispensabbli għall-eżerċizzju effettiv ta’ dawn ir-rimedji ġudizzjarji, fatt li għandu jiġi vverifikat mill-qorti tar-rinviju.
87      Fir-rigward tal-fatt li l-kumpannija D. tikkontesta quddiem il-qorti tar-rinviju li din in-notifika effettivament seħħet, għandu jiġi rrilevat li, sa fejn iċ-ċertifikat ta’ konfiska huwa intiż li jiffaċilita r-rikonoxximent reċiproku tal-ordnijiet ta’ konfiska, u fid-dawl tal-fiduċja reċiproka li għandhom ikollhom il-qrati tal-Istati Membri, l-awtorità ta’ eżekuzzjoni kellha tibbaża ruħha fuq l-indikazzjonijiet li jinsabu f’dan iċ-ċertifikat fl-assenza ta’ elementi suffiċjentement preċiżi u oġġettivi ta’ natura li jqiegħdu f’dubju l-kredibbiltà tagħhom (ara, f’dan is-sens, is-sentenza tad‑29 ta’ Lulju 2024, Breian, C‑318/24 PPU, EU:C:2024:658, punt 115 u l-ġurisprudenza ċċitata).
88      Fi kwalunkwe każ, jekk, abbażi ta’ elementi preċiżi u oġġettivi, u minkejja l-indikazzjonijiet li jinsabu f’tali ċertifikat, il-qorti tar-rinviju jkollha dubju dwar in-notifika tad-deċiżjoni ta’ konfiska kontenzjuża jew, b’mod iktar ġenerali, dwar ir-rispett tad-drittijiet fundamentali tal-persuna kkonċernata matul il-proċedura li wasslet għall-adozzjoni ta’ din l-ordni, hija tkun obbligata, konformement mal-Artikolu 19(2) tar-Regolament 2018/1805, qabel ma tiddeċiedi li ma tirrikonoxxix jew li ma teżegwixxix, kompletament jew parzjalment, l-imsemmija ordni, skont l-Artikolu 19(1)(h), minn dan ir-regolament, tikkonsulta lill-awtorità emittenti u, jekk ikun il-każ, titlobha tipprovdi mingħajr dewmien kull informazzjoni neċessarja, sabiex tiġi ddeterminata l-fondatezza jew le ta’ dawn id-dubji.
89      F’dan il-kuntest, għandu jiġi rrilevat ukoll li, waqt is-seduta quddiem il-Qorti tal-Ġustizzja, il-Kummissjoni sostniet li, wara l-konsultazzjoni tal-proċess nazzjonali dwar il-kawża prinċipali, hija kkonstatat li ċerti partijiet tas-sentenza li timponi l-ordni ta’ konfiska kontenzjuża ma kinux jistgħu jinqraw minħabba kwalità ħażina tal-istampar.
90      F’dan ir-rigward, għandu jitfakkar, għal kull fini utli, li, skont il-punt (c) tal-Artikolu 19(1) tar-Regolament 2018/1805, l-awtorità ta’ eżekuzzjoni ta’ Stat Membru tista’ wkoll tiddeċiedi li ma tirrikonoxxix u li ma teżegwixxix ordni ta’ konfiska meta ċ-ċertifikat ta’ konfiska, kif previst fl-Artikolu 17 fl-Anness II ta’ dan ir-regolament, ikun inkomplet jew manifestament żbaljat u meta dan iċ-ċertifikat ma jkunx ġie kkompletat wara l-konsultazzjoni obbligatorja msemmija fil-paragrafu 2 ta’ dan l-Artikolu 19.
91      Ċertament, konformement mal-Artikolu 14(1) tar-Regolament 2018/1805, l-imsemmi ċertifikat ta’ konfiska jikkostitwixxi, bħala prinċipju, il-mezz li permezz tiegħu kull ordni ta’ konfiska għandha tiġi trażmessa mill-awtorità emittenti lill-awtorità ta’ eżekuzzjoni għall-finijiet ta’ rikonoxximent u ta’ eżekuzzjoni ta’ din l-ordni.
92      Madankollu, l-Istati Membri jistgħu, skont l-Artikolu 14(2) tar-Regolament 2018/1805, jagħmlu dikjarazzjoni li tindika li, meta tali ċertifikat jiġi indirizzat lilhom għal dawn il-finijiet, l-awtorità emittenti għandha tittrażmetti wkolll-ordni ta’ konfiska oriġinali jew kopja ċċertifikata tagħha flimkien ma’ dan iċ-ċertifikat. Issa, mill-ordni tar-rinviju jirriżulta li r-Repubblika tal-Kroazja għamlet tali dikjarazzjoni.
93      F’tali każ, peress li l-Artikolu 18(1) ta’ dan ir-regolament jimponi r-rikonoxximent u l-eżekuzzjoni ta’ kull ordni ta’ konfiska sakemm din tkun ġiet trażmessa “skont l-Artikolu 14” tal-imsemmi regolament, il-leġġibbiltà tat-test tas-sentenza li imponiet l-ordni ta’ konfiska oriġinali jew tal-kopja ċċertifikata tagħha tista’ taqa’ taħt l-Artikolu 19(1)(c) tal-istess regolament.
94      Madankollu, kif jirriżulta mill-formulazzjoni stess ta’ din l-aħħar dispożizzjoni u kif ġie rrilevat fil-punt 88 ta’ din is-sentenza, konformement mal-Artikolu 19(2) tar-Regolament 2018/1805, l-awtorità ta’ eżekuzzjoni hija obbligata, qabel ma tadotta ordni ta’ rifjut ta’ rikonoxximent u ta’ eżekuzzjoni ta’ ordni ta’ konfiska, tikkonsulta lill-awtorità emittenti sabiex din tittrażmettilha verżjoni leġibbli tal-ordni ta’ konfiska oriġinali jew tal-kopja awtentikata tagħha. Dan l-obbligu ta’ konsultazzjoni jirriżulta wkoll mill-Artikolu 25 ta’ dan ir-regolament, li l-paragrafu 1 tiegħu jipprevedi li l-awtorità emittenti u l-awtorità ta’ eżekuzzjoni għandhom jikkonsultaw lil xulxin, jekk ikun neċessarju, mingħajr dewmien u bi kwalunkwe mezz ta’ komunikazzjoni xieraq, sabiex tiġi żgurata l-applikazzjoni effiċjenti tal-imsemmi regolament, u li l-paragrafu 2 tiegħu jirrigwarda preċiżament il-każijiet ta’ diffikultajiet li jikkonċernaw it-trażmissjoni jew l-awtentikazzjoni ta’ kull dokument neċessarju għall-eżekuzzjoni ta’ ordni ta’ konfiska.
95      Huwa għalhekk biss fl-assenza tat-trażmissjoni mill-awtorità emittenti ta’ verżjoni leġibbli tat-test tal-ordni ta’ konfiska oriġinali jew tal-kopja awtentikata tagħha f’terminu raġonevoli li l-awtorità ta’ eżekuzzjoni tista’ tirrifjuta li tirrikonoxxi u li teżegwixxi l-ordni ta’ konfiska inkwistjoni għar-raġuni stabbilita fl-Artikolu 19(1)(c) tar-Regolament 2018/1805.
96      Fid-dawl tal-motivi kollha preċedenti, ir-risposta għat-tielet domanda għandha tkun li l-Artikolu 19(1)(h) tar-Regolament 2018/1805, moqri flimkien mal-Artikolu 1(2) ta’ dan ir-regolament u fid-dawl tal-Artikolu 47 tal-Karta, għandu jiġi interpretat fis-sens li l-awtorità ta’ eżekuzzjoni ta’ Stat Membru ma tistax tirrifjuta li tirrikonoxxi u li teżegwixxi ordni ta’ konfiska abbażi tal-allegat ksur, fl-Istat Membru emittenti, tad-drittijiet fundamentali tal-persuna kkonċernata minn din l-ordni, fis-sens tal-punt 10 tal-Artikolu 2 tal-imsemmi regolament, meta din il-persuna, li tkun effettivament irċeviet notifika, b’lingwa li tifhem, ta’ partijiet mis-sentenza li jagħtu l-imsemmija ordni li jkunu suffiċjenti sabiex tkun tista’ tippreżenta appell kontriha, ma tkunx għamlet użu mir-rimedji ġudizzjarji li hija kellha fl-Istat Membru emittenti sabiex tikkontesta l-imsemmija ordni ta’ konfiska.
Fuq l-ispejjeż
97      Peress li l-proċedura għandha, fir-rigward tal-partijiet fil-kawża prinċipali, in-natura ta' kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Awla Manja) taqta’ u tiddeċiedi:
1)      L-Artikolu 1(1) u (4), kif ukoll il-punt 2 u l-punt3 (a) u (d) tal-Artikolu 2 tar-Regolament (UE) 2018/1805 tal-Parlament Ewropew u tal-Kunsill tal‑14 ta’ Novembru 2018 dwar ir-rikonoxximent reċiproku ta’ ordnijiet ta’ ffriżar u ordnijiet ta’ konfiska, moqrija flimkien mal-premessa 13 tiegħu,
għandhom jiġu interpretati fis-sens li:
dak ir-regolament japplika għal ordni ta’ konfiska maħruġa, wara proċeduri kriminali, f’sentenza li lliberat lill-imputati mir-reat li kien is-suġġett ta’ dawn il-proċeduri u li tikkonstata li l-propjetà li għandha tiġi kkonfiskata tikkostitwixxi r-rikavat minn reat ieħor minbarra dak ir-reat, li fih ħa sehem persuna oħra minbarra l-imputati lliberati, li kontra dan tal-aħħar ma nħareġ ebda att tal-akkuża.
2)      L-Artikolu 19(1)(h) tar-Regolament 2018/1805, moqri flimkien mal-Artikolu 1(2) ta’ dak ir-regolament u fid-dawl tal-Artikolu 47 tal-Karta tad-Drittijiet Fundamentali tal-Unjoni Ewropea,
għandu jiġi interpretat fis-sens li:
l-awtorità ta’ eżekuzzjoni ta’ Stat Membru ma tistax tirrifjuta li tirrikonoxxi u twettaq ordni ta’ konfiska fuq il-bażi ta’ allegat nuqqas ta’ rispett, fl-Istat Membru emittenti, tad-drittijiet fundamentali tal-persuna kkonċernata minn dik l-ordni, fis-sens tal-punt 10 tal-Artikolu 2 tal-imsemmi regolament, fejn dik il-persuna, wara li ġiet innotifikata b’mod effettiv, f’lingwa li tifhem, b’partijiet mis-sentenza li timponi l-imsemmija ordni biżżejjed sabiex tippermettilha tappella kontrihom, ma użatx ir-rimedji legali disponibbli għaliha fl-Istat Membru emittenti sabiex tikkontesta l-imsemmija ordni ta’ konfiska.
Firem
*      Lingwa tal-kawża: il-Kroat.